Argentinac Juan Martin Del Potro osvojio US Open, svoj prvi Grand Slam naslov
Del Potro je u pet setova porazio Rogera Federera, peterostrukog uzastopnog pobjednika ovog turnira
Argentinski tenisač Juan Martin del Potro osvojio je svoj prvi Grand Slam naslov u jednom od najuzbudljivijih mečeva u povijesti ovog sporta. Del Potro je sinoć svladao svjetskog igrača broj jedan, Švicarca Rogera Federera u pet setova u finalu turnira U.S. Open u New Yorku, rezultatom 3-6, 7-6, 4-6, 7-6 i 6-2. Time je Federer propustio šansu da se pridruži Amerikancu Billu Tildenu, tenisaču iz 1920-ih godina, kao igrač sa šest uzastopnih naslova turnira U.S. Open. Usprkos tome, ovaj Švicarac ostaje najveći pobjednik Grand Slam turnira, s ukupno 15 osvojenih naslova. Na terenu Flushing Meadows u New Yorku, Federer je osvojio čak 40 uzastopnih mečeva. Spomenimo još da je posljednji finalni meč koji je trajao pet setova odigran 1999. godine, kad je Andre Agassi porazio svog zemljaka Todda Martina. A Del Potrov raniji naslov uključuje onaj s prošlomjesečnog ATP turnira ovdje u Washingtonu. Također jučer, u prethodnom meču, sestre Venus i Serena Williams pobijedile su u ženskom tenisu u igri parova. Četvrte nositeljice Williams svladale su prve nositeljice, Caru Black iz Zimbabwea i Amerikanku Liezel Huber, rođenu u Južnoj Africi. Za sestre Williams ovo je deseta pobjeda na Grand Slam turniru u parovima, ali prvi put na U.S. Openu od 1999. godine.